Banská Bystrica 7. augusta (TASR) - Zo 69 ubytovacích zariadení v Banskobystrickom kraji, v ktorých preverovala Slovenská obchodná inšpekcia (SOI) v júni a júli 2006 kategorizáciu, skončili najhoršie kempingy. Inšpektori objavili nedostatky vo všetkých 7 kempingoch, ktoré navštívili.
"Týkali sa najmä nedodržiavania označenia prevádzkových jednotiek a klasifikačných znakov na zaradenie do kategórie v zmysle vyhlášky Ministerstva hospodárstva (MH) SR č. 419/2001 Z. z. Nevyhovovala vybavenosť kempingov, predovšetkým hygienických zariadení. Nedostatky našli kontrolóri aj v poskytovaní služieb v zmysle zákona o ochrane spotrebiteľa," uviedla riaditeľka banskobystrického Inšpektorátu SOI Božena Debnárová.
Podľa jej slov výsledkom každej kontroly bol inšpekčný záznam a záväzné pokyny pre kompetentných na odstránenie zistených nedostatkov. Z dôvodu porušenia uvedených právnych noriem spísali inšpektori oznámenia o začatí správneho konania, ktoré sú v štádiu riešenia. Vzhľadom na to, že kontroly s podobným zameraním vykonáva SOI pravidelne a opätovne sa v nich vyskytujú rovnaké nedostatky, budú venovať i naďalej zvýšenú pozornosť ubytovacím zariadeniam, zvlášť kempingom, ako aj plneniu prijatých opatrení v nich z predchádzajúcich kontrol, zdôraznila riaditeľka.
Označenia prevádzkových jednotiek a klasifikačné znaky na ich zaradenie do kategórií a tried prekontrolovali inšpektori SOI v júni a júli 2006 v 11 hoteloch, 2 moteloch, 30 penziónoch, 13 turistických ubytovniach, 6 ubytovaniach v súkromí a 7 kempingoch. Nedostatky pritom objavili v 37 prevádzkach.